**Noteikumi par valsts mēroga kiberdrošības sacensībām jauniešiem “Nacionālais kiberdrošības izaicinājums”**

Izdoti saskaņā ar Valsts pārvaldes iekārtas likuma 72. panta pirmās daļas 2. punktu

**I. Vispārīgie jautājumi**

1. Noteikumi nosaka valsts mēroga kiberdrošības sacensību jauniešiem “Nacionālais kiberdrošības izaicinājums” (turpmāk – izaicinājums) norises kārtību, prasības izaicinājuma dalībniekiem, to pienākumus un tiesības.
2. Izaicinājuma mērķi ir:
	1. rosināt jauniešu interesi par kiberdrošību;
	2. dot iespēju jauniešiem pārbaudīt un pielietot praksē formālās un neformālās izglītības ietvaros un patstāvīgi apgūtās zināšanas, prasmes un kompetences kiberdrošības vai kiberaizsardzības jomā;
	3. izveidot nacionālo izlasi dalībai Eiropas kiberdrošības izaicinājumā;
	4. sekmēt jauniešu digitālo un kiberdrošības prasmju un kompetenču attīstību;
	5. apzināt Latvijas Republikas kiberdrošības izglītības ekosistēmu, tai skaitā pētniecības un statistikas nolūkiem apkopot informāciju par Latvijas Republikā akreditētajām pamatizglītības, vidējās izglītības un augstākās izglītības iestādēm, to īstenotajām formālās izglītības programmām, kas ietver digitālo un kiberdrošības prasmju un kompetenču apguvi, kā arī talantīgo izglītojamo indikatīvo skaitu šajās programmās.
3. Izaicinājumu organizē Eiropas Kiberdrošības kompetenču centra Latvijas nacionālā koordinācijas centra (turpmāk – NCC-LV) sekretariāts, kura funkcijas saskaņā ar NCC-LV nolikumu nodrošina Aizsardzības ministrijas Kiberdrošības politikas departamenta Eiropas Savienības kiberdrošības jautājumu nodaļa, sadarbībā ar Informācijas tehnoloģiju drošības incidentu novēršanas institūciju (turpmāk – CERT.LV), Latvijas Republikas Zemessardzi, Latvijas Universitāti un citām NCC-LV sekretariāta piesaistītām personām (turpmāk – organizatori).
4. Izaicinājumu rīko kārtējā akadēmiskā (mācību) gada pavasara semestrī.

**II. Prasības izaicinājuma dalībniekiem**

**un reģistrācijas kārtība**

1. Izaicinājumā var piedalīties ikviens Latvijas Republikas valstspiederīgais vecumā no 14 līdz 24 gadiem, kurš apgūst formālās izglītības programmu Latvijas Republikā akreditētajā pamatizglītības, vidējās izglītības vai augstākās izglītības iestādē (turpmāk – pretendents).
2. Pretendents reģistrējas dalībai izaicinājumā, elektroniski iesniedzot NCC-LV pieteikuma anketu, kurā norāda:
	1. pretendenta vārdu, uzvārdu;
	2. pretendenta personas kodu;
	3. pretendenta dzimšanas datumu;
	4. apliecinājumu par to, ka pretendents ir Latvijas Republikas valstspiederīgais (pilsonis vai nepilsonis);
	5. pretendenta pieteikuma anketas iesniegšanas brīdī apgūstamās formālās izglītības programmas līmeni (piemēram, pamatizglītība, vidējā izglītība, pirmā vai otrā līmeņa profesionālā augstākā izglītība, akadēmiskā vai profesionālā bakalaura, maģistra vai doktora studiju programma);
	6. izglītības iestādes nosaukumu, kurā pretendents apgūst formālās izglītības programmu;
	7. pretendenta apgūstamās augstākās izglītības programmas nosaukumu, ja pretendents ir studējošais;
	8. pretendenta klasi, ja pretendents ir skolēns;
	9. pretendenta elektroniskā pasta adresi;
	10. apliecinājumu par pretendenta atbilstību izaicinājuma dalībniekiem izvirzītajām prasībām.
3. NCC-LV sekretariāts ar rīkojumu nosaka veidu, formātu un termiņu, kādā pretendents iesniedz šo noteikumu 6. punktā minētās ziņas (piemēram, tiešsaistē, aizpildot izaicinājuma tīmekļa vietnē pieejamo pieteikuma anketu).
4. NCC-LV sekretariāts informē visus pretendentus un izaicinājuma dalībniekus par izaicinājuma norisi reglamentējošajiem normatīvajiem aktiem, tostarp šiem noteikumiem, nodrošinot to publisko pieejamību izaicinājuma tīmekļa vietnē. Reģistrējoties dalībai izaicinājumā, pretendents apliecina, ka ir iepazinies un apņemas ievērot minētos normatīvos aktus.
5. Saņemot visu pretendentu attiecīgajā akadēmiskajā (mācību) gadā iesniegtos pieteikumus, NCC-LV sekretariāts reģistrē pretendentus izaicinājuma dalībnieku sarakstā. NCC-LV sekretariāts ir tiesīgs nereģistrēt pretendentu, ja tas neatbilst izaicinājuma norisi reglamentējošo normatīvo aktu prasībām.
6. Šo noteikumu 9. punktā minētajā sarakstā iekļauj šo noteikumu 6.1., 6.2., 6.3., 6.5., 6.6., 6.7., 6.8 un 6.9. apakšpunktā minētos datus attiecībā uz dalībnieku.
7. Pēc šo noteikumu 9. punktā minētā saraksta apstiprināšanas NCC-LV sekretariāts sadarbībā ar Latvijas Universitāti katram sarakstā reģistrētajam dalībniekam (turpmāk – dalībnieks) izveido individuālo profilu tīmekļa vietnē [edu.lu.lv](https://edu.lu.lv), izņemot, ja dalībniekam šāds profils jau ir izveidots.
8. Katra dalībnieka pienākums ir vismaz 24 stundas pirms izaicinājuma attiecīgās kārtas sākuma pārliecināties, ka ar dalībnieka individuālo profilu ir iespējams pieslēgties tīmekļa vietnei [edu.lu.lv](https://edu.lu.lv), kā arī iepazīties ar šajā tīmekļa vietnē pieejamo un dalībnieka pieteikuma anketā norādītajā elektroniskā pasta adresē saņemto informāciju par izaicinājuma norisi.
9. Izaicinājuma dalībniekus iedala šādās grupās:
	1. jaunāko dalībnieku grupa – vecumā no 14 līdz 19 gadiem;
	2. vecāko dalībnieku grupa – vecumā no 20 līdz 24 gadiem.

**III. Izaicinājuma norise**

1. Izaicinājums notiek trīs kārtās (turpmāk – izaicinājuma kārtas). Katrs dalībnieks ir tiesīgs piedalīties visās izaicinājuma kārtās.
2. NCC-LV sekretariāts ar rīkojumu nosaka katras izaicinājuma kārtas norises datumu un laiku, ņemot vērā attiecīgā akadēmiskā (mācību) gada plānojumu. Izaicinājuma kārtu neplāno dienā, kurā saskaņā ar Valsts izglītības satura centra lēmumu ir plānoti valsts centralizētie eksāmeni, ja vien izaicinājuma kārtas norisi ir iespējams nodrošināt citā dienā.
3. NCC-LV sekretariāts nodrošina, ka izaicinājuma kārtas norises laikā katra dalībnieka individuālajā profilā tīmekļa vietnē [edu.lu.lv](https://edu.lu.lv) ir pieejami izaicinājuma attiecīgās kārtas uzdevumi.
4. Organizatori izaicinājuma uzdevumus veido tā, lai pārbaudītu dalībnieku zināšanas, prasmes un kompetences kiberdrošības vai kiberaizsardzības jomā.
5. Izaicinājuma uzdevumus veido:
	1. testa formātā (jautājums ar vairākiem atbilžu variantiem) vai
	2. CTF (no angļu valodas *Capture the Flag* – “Atrodi karogu”) formātā (ieraksta atbildi tam paredzētajā laukā).
6. Katrā izaicinājuma kārtā veido atšķirīgas sarežģītības pakāpes uzdevumus.
7. Vienā izaicinājuma kārtā iekļauj ne vairāk kā 75 testa jautājumus vai ne vairāk kā 20 CTF formāta uzdevumus.
8. Organizatori nosaka maksimāli iespējamo punktu skaitu par katra uzdevuma izpildi, izdarot attiecīgu atzīmi pie katra uzdevuma tīmekļa vietnē [edu.lu.lv](https://edu.lu.lv). Maksimāli iespējamo punktu skaitu izsaka naturālos skaitļos. Par augstākas sarežģītības pakāpes uzdevuma pareizu izpildi piešķir lielāku punktu skaitu.
9. Par uzdevuma neizpildi tam paredzētajā laikā vai par uzdevuma nepareizu izpildi piešķir 0 punktus. Par uzdevuma pareizu izpildi piešķir uzdevumam noteikto maksimālo punktu skaitu. Par uzdevuma daļēji pareizu (nepilnīgu) izpildi var piešķirt punktu skaitu, kas ir mazāks par uzdevumam noteikto maksimālo punktu skaitu.
10. Maksimāli iespējamais punktu skaits par viena un tā paša uzdevuma izpildi katram izaicinājuma dalībniekam attiecīgajā akadēmiskajā (mācību) gadā ir vienāds.

**IV. Izaicinājuma dalībnieku pienākumi un tiesības,**

**dalībnieku diskvalifikācijas un apelācijas kārtība**

1. Izaicinājuma dalībniekiem ir šādi pienākumi:
	1. ievērot izaicinājuma norisi reglamentējošos normatīvos aktus un organizatoru sniegtos norādījumus un instrukcijas;
	2. sniegt organizatoriem patiesu un pilnīgu informāciju, kas nepieciešama izaicinājuma organizēšanai un norisei;
	3. cieņpilni izturēties pret citiem izaicinājuma dalībniekiem, organizatoriem un citām izaicinājuma norises nodrošināšanā iesaistītajām institūcijām un personām;
	4. pildīt izaicinājuma uzdevumus patstāvīgi, nekonsultējoties ar citām personām, tajā skaitā neapspriežot izaicinājuma uzdevumus ar citiem izaicinājuma dalībniekiem līdz izaicinājuma norises beigām;
	5. nepārkopēt un nepārpublicēt izaicinājuma uzdevumus bez Aizsardzības ministrijas rakstiskas atļaujas;
	6. neīstenot darbības, kas apdraudētu citu izaicinājuma dalībnieku, organizatoru un citu izaicinājuma norises nodrošināšanā iesaistīto personu un institūciju drošību, tostarp neapdraudēt minēto personu tīklu, informācijas sistēmu un tajās elektroniski apstrādājamo datu konfidencialitāti, integritāti un pieejamību;
	7. regulāri pārbaudīt savu individuālo profilu tīmekļa vietnē [edu.lu.lv](https://edu.lu.lv), kā arī pieteikuma anketā norādītā elektroniskā pasta adresē saņemtās ziņas.
2. Izaicinājuma dalībniekiem ir šādas tiesības:
	1. izaicinājuma norises laikā iepazīties ar izaicinājuma uzdevuma izpildei nepieciešamo informāciju (uzdevuma aprakstu);
	2. uzdevumu risināšanai izmantot palīglīdzekļus, tostarp pierakstus, mācību materiālus, kalkulatoru, datorprogrammas, ja vien NCC-LV sekretariāts nav noteicis citādāk;
	3. saņemt informāciju par attiecīgā akadēmiskā (mācību) gada izaicinājumā savu iegūto kopējo punktu skaitu ne vēlāk kā viena mēneša laikā no izaicinājuma trešās kārtas norises beigām;
	4. iesniegt Aizsardzības ministrijai apelācijas sūdzību par izaicinājuma norises kārtības neievērošanu.
3. Šo noteikumu 25.4. apakšpunktā minētās apelācijas sūdzības izskatīšanai Aizsardzības ministrijas valsts sekretārs izveido komisiju vismaz trīs Aizsardzības ministrijas amatpersonu (darbinieku) sastāvā. Komisijas lēmums ir administratīvais akts. Komisijas lēmumu var pārsūdzēt Administratīvā procesa likumā noteiktajā kārtībā.
4. NCC-LV sekretariāts ir tiesīgs diskvalificēt dalībnieku, ja tas nav ievērojis izaicinājuma norisi reglamentējošo normatīvo aktu prasības. Diskvalificētajam dalībniekam tiek liegta turpmākā piedalīšanās izaicinājumā attiecīgajā akadēmiskajā (mācību) gadā.
5. Šo noteikumu 2726. punktā minētais NCC-LV sekretariāta lēmums ir administratīvais akts. NCC-LV sekretariāta lēmumu var apstrīdēt, iesniedzot attiecīgu iesniegumu aizsardzības ministram. Aizsardzības ministra izdoto lēmumu par apstrīdēto NCC-LV sekretariāta lēmumu var pārsūdzēt Administratīvā procesa likumā noteiktajā kārtībā.
6. Šajos noteikumos minētos NCC-LV sekretariāta lēmumus un rīkojumus paraksta NCC-LV sekretariāta vadītājs. NCC-LV sekretariāta lēmumus un rīkojumus noformē uz Aizsardzības ministrijas veidlapas.

**V. Izaicinājuma rezultātu apkopošana**

**un laureātu apbalvošana**

1. Izaicinājuma dalībnieku rezultātus organizatori vērtē attiecīgā akadēmiskā (mācību) gada ietvaros.
2. Pēc katras izaicinājuma kārtas norises beigām organizatori:
	1. novērtē katra dalībnieka sniegtās atbildes uz uzdevumiem un piešķir punktu skaitu atbilstoši šajos noteikumos noteiktajam;
	2. apkopo katra dalībnieka iegūto punktu skaitu par visiem izaicinājuma kārtas uzdevumiem;
	3. apkopo informāciju par laiku, ko katrs izaicinājuma dalībnieks ir patērējis izaicinājuma kārtas uzdevumu pildīšanai.
3. Pēc visu trīs izaicinājuma kārtu norises organizatori:
	1. apkopo katra dalībnieka kopējo iegūto punktu skaitu par visiem uzdevumiem;
	2. apkopo katra dalībnieka kopējo laiku, ko dalībnieks ir patērējis uzdevumu pildīšanai;
	3. izveido sarakstu (atsevišķi jaunāko dalībnieku un vecāko dalībnieku grupai), kurā:
		1. sarindo dalībniekus pēc iegūto punktu skaita, sākot ar vislielāko punktu skaitu ieguvušajiem dalībniekiem;
		2. sarindo vienādu punktu skaitu ieguvušos dalībniekus pēc laika, ko katrs dalībnieks ir patērējis visu izaicinājuma uzdevumu izpildei, sākot ar vismazāko laiku patērējušajiem dalībniekiem;
		3. neiekļauj 0 punktus ieguvušos dalībniekus;
		4. neiekļauj dalībai izaicinājumā reģistrētos dalībniekus, kuri nav piedalījušies nevienā izaicinājuma kārtā vai nav iesnieguši atbildes ne uz vienu izaicinājuma uzdevumu;
		5. neiekļauj diskvalificētos dalībniekus.
4. Šo noteikumu 32.3. apakšpunktā minētajos sarakstos iekļauj šo noteikumu 6.1., 6.2., 6.3., 6.6., 6.7., 6.8. un 6.9. apakšpunktā minētos dalībnieku datus.
5. Atbilstoši šo noteikumu 32.3. apakšpunktā minētajiem sarakstiem NCC-LV sekretariāts apbalvo izaicinājuma laureātus:
	1. jaunāko dalībnieku grupā:
		1. piecus dalībniekus, kuri uzrādījuši vislabākos rezultātus jaunāko dalībnieku grupā, apbalvo ar I pakāpes diplomu un medaļu;
		2. nākamos piecus dalībniekus, kuri uzrādījuši labākos rezultātus jaunāko dalībnieku grupā, apbalvo ar II pakāpes diplomu un medaļu;
		3. nākamos piecus dalībniekus, kuri uzrādījuši labākos rezultātus jaunāko dalībnieku grupā, apbalvo ar III pakāpes diplomu un medaļu;
		4. nākamos piecpadsmit dalībniekus, kuri uzrādījuši labākos rezultātus jaunāko dalībnieku grupā, apbalvo ar atzinību.
	2. vecāko dalībnieku grupā:
		1. piecus dalībniekus, kuri uzrādījuši vislabākos rezultātus vecāko dalībnieku grupā, apbalvo ar I pakāpes diplomu un medaļu;
		2. nākamos piecus dalībniekus, kuri uzrādījuši labākos rezultātus vecāko dalībnieku grupā, apbalvo ar II pakāpes diplomu un medaļu;
		3. nākamos piecus dalībniekus, kuri uzrādījuši labākos rezultātus vecāko dalībnieku grupā, apbalvo ar III pakāpes diplomu un medaļu;
		4. nākamos piecpadsmit dalībniekus, kuri uzrādījuši labākos rezultātus vecāko dalībnieku grupā, apbalvo ar atzinību.
6. Ja attiecīgajā akadēmiskajā (mācību) gadā izaicinājuma jaunāko dalībnieku grupā vai vecāko dalībnieku grupā ir mazāk nekā trīsdesmit dalībnieki, NCC-LV sekretariāts ir tiesīgs noteikt no šo noteikumu 34. punktā atšķirīgu laureātu skaitu un balvu sadalījumu katrā no minētajām dalībnieku grupām.
7. Organizatori var noteikt papildu (speciālās) balvas izaicinājuma laureātiem. Šādā gadījumā NCC-LV sekretariāts ar rīkojumu nosaka kritērijus minēto balvu piešķiršanai.
8. Izaicinājuma laureātus apbalvo svinīgā pasākumā, kura norises vietu, datumu un laiku ar rīkojumu nosaka NCC-LV sekretariāts. Informāciju par apbalvošanas pasākumu NCC-LV sekretariāts nosūta katram laureātam elektroniski uz reģistrācijas laikā norādīto elektroniskā pasta adresi ne vēlāk kā vienu nedēļu pirms apbalvošanas pasākuma norises dienas.
9. Izaicinājuma laureātu apbalvošana tiek nodrošināta no Aizsardzības ministrijai budžeta apakšprogrammā 70.11.00 “ES programmas “Digitālā Eiropa” projektu un pasākumu īstenošana” projektam “Nacionālais koordinācijas centrs – Latvija” paredzētajiem finanšu līdzekļiem.

**VI. Personas datu apstrādes jautājumi**

1. Šajos noteikumos minētos personas datus (turpmāk – personas dati) apstrādā, lai nodrošinātu:
	1. izaicinājuma rīkošanu, izaicinājuma laureātu apbalvošanu un kandidātu atlasi dalībai Eiropas kiberdrošības izaicinājumā;
	2. pētniecisko un statistikas datu apkopošanu par Latvijas kiberdrošības ekosistēmu;
	3. NCC-LV darbības rezultātu popularizēšanu un izplatīšanu.
2. Personas datu apstrādes tiesiskais pamats ir:
	1. Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk – Regula 2016/679) 6. panta 1. punkta c) apakšpunkts (uz NCC-LV attiecināmais tiesiskais pienākums, kas izriet no Eiropas Parlamenta un Padomes 2021. gada 20. maija regulas (ES), ar ko izveido Eiropas Industriālo, tehnoloģisko un pētniecisko kiberdrošības kompetenču centru un Nacionālo koordinācijas centru tīklu (turpmāk – Regula 2021/887), 7. panta 1. punkta f) apakšpunkta un Eiropas Komisijas atbalsta programmas “Digitālā Eiropa” projekta “Nacionālais koordinācijas centrs – Latvija” līguma Nr. 101127985 (turpmāk – projekta līgums)) attiecībā uz šo noteikumu 39.1 un 39.2. punktā minēto personas datu apstrādes mērķi;
	2. Regulas 2016/679 6. panta 1. punkta c) apakšpunkts (uz NCC-LV attiecināmais tiesiskais pienākums, kas izriet no Regulas 2021/887 7. panta 1. punkta f) un h) apakšpunkta un projekta līguma) attiecībā uz šo noteikumu 39.3. apakšpunktā minēto personas datu apstrādes mērķi;
	3. Regulas 2016/679 6. panta 1. punkta e) apakšpunkts (sabiedrības interešu nodrošināšana, īstenojot Ministru kabineta 2003. gada 29. aprīļa noteikumu Nr. 236 “Aizsardzības ministrijas nolikums” 5.5., 5.6., 5.15.1 5.15.5, 5.15.6 un 5.15.7 apakšpunktā noteiktos uzdevumus) attiecībā uz šo noteikumu 39.1, 39.2 un 39.3. apakšpunktā minēto personas datu apstrādes mērķi.
3. Personas datu apstrādes pārzinis ir Aizsardzības ministrija, savukārt datu apstrādātāji ir Latvijas Universitāte un CERT.LV. Šajā pantā minētās institūcijas apstrādā un savstarpēji apmainās ar personas datiem saskaņā ar institūciju starpā noslēgto vienošanos un normatīvajiem aktiem par personas datu apstrādi.
4. Šo noteikumu 6. punktā minēto pieteikuma anketu datus apstrādā un uzglabā ne ilgāk kā vienu gadu no šo noteikumu 9. punktā minētā saraksta apstiprināšanas dienas.
5. Šo noteikumu 9. punktā un 32.3. apakšpunktā minētos sarakstus apstrādā un uzglabā saskaņā ar Aizsardzības ministrijas lietu nomenklatūru un tajā norādīto glabāšanas termiņu.
6. Izaicinājuma dalībnieku personas datus tīmekļa vietnē [edu.lu.lv](https://edu.lu.lv) apstrādā un uzglabā ne ilgāk kā septiņus gadus, ja vien normatīvajos aktos nav noteikts cits personas datu uzglabāšanas termiņš.
7. Sabiedrības informēšanas nolūkos Aizsardzības ministrija ir tiesīga pastāvīgi apstrādāt, tostarp glabāt, kā arī publiskot izaicinājuma laureātu personas datus, ievērojot personas datu apstrādes principus, tostarp datu minimizēšanas principu.

**Aizsardzības ministrs Andris Sprūds**

Mihails Potapovs, 67335354

Mihails.Potapovs@mod.gov.lv